Antropologija

Antropologija je disciplina koja proučava ljudski život i kulturu, te sličnosti i razlike među ljudima: 
kako ljudi žive, što rade, što misle i kako se odnose prema okolini. Osim toga, antropologija proučava kako se razvijala ljudska rasa, 
te kako su nastajala i nestajala ljudska društva, ali je okrenuta i sadašnjosti i budućnosti ljudskog roda. 
Mogli bismo reći da se predmet antropologije svodi na jedno pitanje: što to znači biti čovjek? 

Ljudi koji se ozbiljno bave antropologijom zovu se antropolozi.

Osi antropologije 
Antropologija se kreće po tri osi:
 odnos između prirode i kulture,
 veza između prošlosti i sadašnjosti,
 jedinstvo ljudskog roda unatoč raznolikosti njegovih oblika.

Odnos između biologije i kulture 
Čovjek ima dvostruku narav - prirodnu, koja ga veže uz životinje, i kulturnu, koja ga čini humanim. 
Te dvije naravi nisu suprotstavljene kao tijelo i duša u kršćanstvu, jer antropologija smatra da su priroda i kultura isprepletene u čovjeku i definiraju ga kao kulturnu životinju. 

Ljudski se rod razvio kroz specijalizaciju mozga, točnije, moždane kore. Moždana kora nam omogućuje da shvaćamo, komuniciramo i učimo. 
Čovjek uči kako se treba ponašati, i to u mjeri koja je daleko ispred svih drugih životinja, a naučeni se sadržaj naziva kulturom.

Kultura je temeljni pojam antropologije. Ona ima mnogo definicija, ali možemo reći da kultura čini skup ponašanja koja ljudi uče i zajednički dijele u određenom razdoblju i prirodnom i društvenom okolišu. 
S obzirom da antropologija tvrdi kako se ljudska kultura treba uzeti kao biološka činjenica (jer moždane radnje prevodi u društvene pojave i između ostaloga se javlja unutar prilagodbe okolišu), 
ona ne suprostavlja biologiju i kulturu, nego ih smatra nerazdvojnim vidovima ljudske prirode. Tako se usprotivila tradicionalnom antropocentrizmu humanističkih znanosti.

Veza između prošlosti i sadašnjosti 
Antropologija kaže da se ljudska evolucija ne razlikuje od evolucije drugih bića jer slijedi ista prirodna pravila, ali ljudima je usadila izvanrednu sposobnost učenja. 
Prenošenje znanja iz generacije u generaciju ubrzalo je kulturnu evoluciju koja je postala brža od biološke.

Ljudi se ne razlikuju samo u pogledu anatomije i fiziologije, nego i u pogledu kulturnih navika. 
Dapače, kulturno se toliko razlikuju da se više gotovo i ne vidi duboko jedinstvo ljudskog roda. Rasizam i etnocentrizam, koji teže izolaciji, 
podižu zidove između tjelesnih i kulturnih razlika

Jedinstvo ljudi i raznolikost oblika 
Antropologija kaže da se ljudi razlikuju zbog različitog biološkog i društvenog razvitka. Biološki se razlikuju zbog prilagodbe različitih skupina različitom okolišu, 
pa imaju različitu boju kože, visinu, boju i oblik kose. Društveno se razlikuju jer su uspostavili vrlo velik broj različitih društvenih ustroja, 
od malih skupina lovaca i sakupljača do velikih svjetskih ustroja kao što je bilo kinesko carstvo. 

Razlike u načinu života ne postoje samo u različitim vremenima i prostorima, nego i unutar istog društva. 
Današnje države imaju regionalne posebnosti zasnovane na gospodarstvu i različitim životnim uvjetima. 
Čak i unutar istog grada postoje razlike u načinu života određenih zajednica. 
To ne vrijedi samo za doseljenike, nego i za razlike među spolovima, seksualne navike, te etničke, dobne i klasne skupine.

Antropologija bilježi sve te razlike, ali traži dokaze i o temeljnom jedinstvu svih ljudi.

Vrste antropologije

Paleoantropologija 
Ova disciplina želi utvrditi porijeklo ljudi i putove njihova biološkog razvoja. Ona proučava fosile i primate srodne ljudima. 
Osim toga, nastoji rekonstruirati način života prvih ljudi.

Bioantropologija 
Ova disciplina proučava jedinstvo i raznolikost bioloških vidova ljudskog roda. S obzirom na razlike u fizičkom izgledu ljudi, koristio se pojam "rasa" kako bi se ljudi lakše sistematizirali. 
Međutim, danas se taj pojam izbjegava. Također obrađuje odnose između biologije i kulture, gena i ponašanja. 
Ima veze i s epidemiologijom, zdravljem društva i komparativnim studijama o duševnom zdravlju.

Arheologija prethistorije 
Ova disciplina se bavi izumrlim društvima čija se povijest ne može odrediti putem pisanih dokumenata, nego samo kroz materijalne ostatke. 
Proučava velike civilizacije, kao što su Egipat, Maje i Inke, ali i male zajednice, kao što kanadski Indijanci ili prva ljudska društva.

Etnologija 
Etnologija uspoređuje različita svjetska društva i kulture nastojeći napraviti teoretsku sintezu. 
Prakticira se zajedno s etnografijom, koja popisuje njihove različite osobine. 
Etnologija se zasniva na današnjim društvima. Tu spada i etnolingvistika, usporedno proučavanje živih jezika i njihove primjene u društvu.

Povezano 
 Popis antropologa

Vanjske veze 
 Gnosticka antropologija 
Ostali projekti

 
Humanističke nauke
Tradicija